*A határozati javaslat elfogadásához*

*a Mötv. 50. §-a alapján.* ***minősített*** *többség szükséges,*

*az előterjesztés* ***nyilvános ülésen tárgyalható,***

***ha az érintettek zárt ülés tartását nem kérik****!*

*49. számú előterjesztés*

Bátaszék Város Önkormányzata Képviselő-testületének 2019. február 27-én,

16 órakor megtartandó ülésére

*a Keresztély Gyula Városi Könyvtár igazgatójának megbízása*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  Szakmai Bizottság: 2019. 02. 25.  KOIS Bizottság: 2019. 02. 25. |

# *Tisztelt Képviselő-testület!*

A Keresztély Gyula Városi Könyvtár (továbbiakban: könyvtár) jelenlegi vezetőjének az intézményvezetői megbízása 2019. február 28-ával megszűnik. A képviselő-testület az 5/2019.(I.15.) önkormányzati határozatával fogadta el a vezetői állás betöltésére vonatkozó pályázati felhívást (1. melléklet), és felkérte a város jegyzőjét, hogy gondoskodjon a felhívás jogszabály szerinti közzétételéről.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/A. § (4) bekezdése alapján a pályázati felhívást közzétettük a kormányzati személyügyi igazgatási feladatokat ellátó szerv [www.kozigallas.gov.hu](http://www.kozigallas.gov.hu) internetes felületén, továbbá a helyben szokásos módon a város honlapján és a közös hivatal hirdetőtábláján is megjelentettük. A pályázat benyújtásának határideje a pályázati felhívás személyügyi központ honlapján való elsődleges közzétételétől számított tizenöt napnál - a munkáltató vezetésére kiírt pályázat esetén harminc napnál - rövidebb nem lehet. Álláshirdetés esetén e határidőket az internetes felületen történő közzétételtől kell számítani. Mindezek figyelembe vételével a pályázat benyújtásának határideje 2019. február 21-e volt.

A közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI. 20.) Korm. rendelet (továbbiakban: R.) 6/B.§ (5) bekezdése értelmében a városi könyvtárban magasabb vezető beosztás ellátásával **kizárólag** olyan közalkalmazott bízható meg, aki rendelkezik szakirányú felsőfokú végzettséggel és szakképzettséggel, vagy nem szakirányú felsőfokú végzettséggel és szakképzettséggel, valamint OKJ szerinti segédkönyvtáros szakképesítéssel, és végzettségének és szakképzettségének és egyben az intézmény alaptevékenységének megfelelő jogviszonyban legalább öt éves szakmai gyakorlatot szerzett.

Határidőig két pályázat érkezett.

**Az egyik pályázat** a pályázati felhívásban felsorolt tartalmi, formai követelményeknek nem felel meg. Pályázata kizárólag a szakmai önéletrajzot és a végzettségét igazoló okiratok másolatát tartalmazza.

**Pályázata** az alábbiak miatt **nem megfelelő,**

* nem rendelkezik a szükséges végzettséggel és a legalább 5 éves szakmai gyakorlattal,
* hiányzik a motivációs levél, az intézmény szakmai programjára, az intézmény vezetésére és fejlesztésére vonatkozó elképzelése, a Kjt.-ben foglalt követelményeknek megfelelő teljes körű hatósági erkölcsi bizonyítvány,
* hiányoznak továbbá a pályázati felhívásban kért nyilatkozatok arra vonatkozóan, hogy
  + két éven belül elvégzi az államháztartási és vezetési ismereteket nyújtó képzést, vagy az ez alóli mentességet okirattal igazolja,
  + a pályázati anyagban foglalt személyes adatainak kezeléséhez hozzájárul,
  + a pályázati anyagát az eljárásban résztvevők megismerhetik, továbbá
  + harmadik személlyel történő közléshez beleegyezik,
  + vállalja az előírt vagyonnyilatkozat-tételi kötelezettséget,
  + kéri a zárt ülésen történő tárgyalást.

**Fent jelzett nyilatkozatok hiánya miatt pályázata az eljárás során nem vehető figyelembe, az érvénytelen.**

**A másik pályázat** – melyet az intézmény jelenlegi vezetője nyújtott be – a felhívásban foglalt tartalmi és formai követelményeknek **megfelel.** A pályázó csatolta a szükséges nyilatkozatokat és mellékleteket, így a szakmai önéletrajz és a végezettséget igazoló okiratok mellett a szakmai vezetői programját, fejlesztési elképzeléseit. Igazolta a szükséges szakmai gyakorlat meglétét, mellékelte az erkölcsi bizonyítványt.

Az R. 6/G. § (1) bekezdése alapján könyvtár vezetésével megbízott magasabb vezetőnek a megbízatását követő két éven belül államháztartási és vezetési ismereteket nyújtó, legalább 120 órás képzést kell elvégeznie, és az azt igazoló okiratot be kell mutatnia a munkáltatónak. Igazolás hiányában a vezetői megbízást vissza kell vonni.

Az R. 6/G. § (3) bekezdése szerint az intézmény vezetésével megbízott magasabb vezető mentesül a tanfolyam elvégzésének kötelezettsége alól, ha jogász vagy közgazdász szakképzettséggel rendelkezik, vagy a képzést a vezetői megbízását megelőzően elvégezte, és ezt az okirattal igazolja. Az erre vonatkozó okiratokat a benyújtott anyag tartalmazza.

A Kjt. 40. § (1) bekezdés a) pontja értelmében a közalkalmazottat a magasabb vezetői megbízás lejárta előtt legalább három hónappal minősíteni kell. A minősítést polgármester úr 2018. november 30-án elvégezte, mely „*kiválóan alkalmas*” eredménnyel zárult.

A Kjt. 20/A. § (6) bekezdésében foglaltak alapján a pályázót/pályázókat a kinevezési, megbízási jogkör gyakorlója által felkért legalább háromtagú, a betöltendő munkakör feladatait érintően szakértelemmel rendelkező bizottság (továbbiakban: szakmai bizottság) hallgatja meg és véleményezi a benyújtott anyagot. Az R. 7. § (2) bekezdése előírja, hogy a szakmai bizottság tagja a közalkalmazotti tanács és a reprezentatív szakszervezet által delegált egy-egy tag, és egy országos szakmai szervezet egy képviselője vagy egy – kulturális szakértői nyilvántartásban szereplő – kulturális szakértő.

Mivel a könyvtár két fős szervezet, ebből adódóan nem alakult meg a közalkalmazotti tanács, így véleményezési joggal csak a reprezentatív szakszervezet képviselője élhet.

A képviselő-testület a 18/2019.(I.30.) önkormányzati határozatával a jogszabályi rendelkezéseket figyelembe véve öttagú szakmai bizottságot kért fel a beérkező pályázatok véleményezésére. A szakmai bizottság véleményének elfogadásához a tagok többségének jelenléte szükséges. A véleményezés a pályázók személyes meghallgatását követően, pályázatonként történik a pályázatok támogatottságára vonatkozó szavazás keretében. A szakmai bizottság több pályázatot is támogathat. Támogatottnak azt a pályázatot kell tekinteni, amely a jelen lévő bizottsági tagok többségének támogató szavazatát megkapta. A szakmai bizottság üléséről és a szavazás eredményéről írásbeli jegyzőkönyv készül. (R. 7. § (3)-(5) bekezdés)

A szakmai bizottsági ülésre 2019. február 25-én 14 órakor kerül sor, az ülésről készült jegyzőkönyv a KOIS bizottsági ülésen és a testületi ülésen ismertetésre kerül.

A Kjt. 20/ A. § (6) bekezdés alapján a kinevezési, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő

a) hatvan napon belül, vagy

b) első ülésén, ha e jogot testület gyakorolja,

dönt a közalkalmazotti jogviszony létesítéséről, illetve a vezetői megbízásról.

Kérem a tisztelt képviselő-testületet az előterjesztés megtárgyalására.

**Határozati javaslat:**

**Keresztély Gyula Városi Könyvtár igazgatójának határozott idejű megbízására**

Bátaszék Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 41. § (7) bekezdésében és a 42. § 2. pontjában kapott felhatalmazás alapján – figyelemmel *a* közalkalmazottak jogállásáról szóló 1992. évi XXXIII. törvény 23. § (1)-(3) bekezdésében, valamint a közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI.20.) Kormány rendelet 6/B. § (5) bekezdésben foglaltak alapján:

**…………………………………………….-t,**

(sz.: …………………………, anyja neve: ……………………..)

………………………………………….. szám alatti lakost,

**2019. március 1**. **napjától** **2024. február 29**. **napjáig**

megbízza a bátaszéki Keresztély Gyula Városi Könyvtár igazgatói feladatainak ellátásával.

A képviselő-testület az újonnan megbízott igazgató havi illetményét az alábbiak szerint határozza meg:

##### Alapilletmény : ……… Ft

Vezetői pótlék (225 %): 45.000 Ft

Kulturális illetménypótlék (142 %) 28.400 Ft

Munkáltatói döntésen alapuló ………. Ft

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Mindösszesen: **…………. Ft.**

A képviselő-testület felkéri a város polgármesterét a szükséges munkáltatói intézkedések megtételére.

*Határidő:* 2019. március 1.

*Felelős:* dr. Bozsolik Róbert polgármester

*(a kinevezési okmányok aláírásáért)*

*Határozatról értesül:* megbízott vezető

személyi anyag

MÁK, Szekszárd

irattár